pythainlp/thaigov-v2-corpus-22032023 huggingface dataset:
วันจันทร์ที่ 11 เมษายน 2565
โฆษกรัฐบาลเผย นายกฯ สั่งการดูแลกลุ่ม 608 อย่างใกล้ชิด แจง ศบค. ยังไม่มีการอนุมัติการจัดหายาแอนติบอดี้ออกฤทธิ์ยาว หรือ LAAB สำหรับกลุ่มเสี่ยงสูงที่มีภูมิคุ้มกันต่ำ
โฆษกรัฐบาลเผย นายกฯ สั่งการดูแลกลุ่ม 608 อย่างใกล้ชิด แจง ศบค. ยังไม่มีการอนุมัติการจัดหายาแอนติบอดี้ออกฤทธิ์ยาว หรือ LAAB สำหรับกลุ่มเสี่ยงสูงที่มีภูมิคุ้มกันต่ำ ย้ำ รอผลการศึกษาความคุ้มค่า-ผลที่จะเกิดขึ้นจาก สธ. ก่อน
วันที่ 11 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงการประชุมศูนย์ปฏิบัติการศูนย์บริหารสถานการณ์โควิด-19 (ศปก.ศบค.) เมื่อช่วงเช้าที่ผ่านมา ที่ปรึกษากระทรวงสาธารณสุข ได้ชี้แจงผลการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) เมื่อวันที่ 8 เม.ย. 2565 ที่ปรากฏความเข้าใจที่คลาดเคลื่อน ในเรื่องแผนการจัดหา Long-acting antibody (LAAB) ใน 2 ประเด็น โดยชี้แจงว่า 1) LAAB ไม่ได้ใช้ทดแทนวัคซีน แต่จะใช้เสริมให้กับกลุ่มที่ภูมิต่ำ หรือภูมิไม่ขึ้น หลังฉีดวัคซีน โดยวัคซีนยังคงเป็นตัวหลักในการควบคุมโรคในปัจจุบัน 2) การจัดหา LAAB ยังต้องรอผลการศึกษาความคุ้มค่าและผลที่จะเกิดขึ้นตามมาจากกระทรวงสาธารณสุขก่อน จึงจะมีการประชุมเพื่อพิจารณาดำเนินการต่อไป
นายธนกร กล่าวอีกว่าที่ผ่านมา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยเรื่องการเสียชีวิตในกลุ่ม 608 โดยได้มีข้อสั่งการให้กระทรวงสาธารณสุขดูแลกลุ่ม 608 อย่างใกล้ชิด พร้อมกับขอให้กระทรวงมหาดไทยติดตามและดูแลการปฏิบัติตามหนังสือสั่งการของปลัดกระทรวงสาธารณสุข ที่ให้โรงพยาบาลพิจารณาปรับแนวทางการดูแลกลุ่ม 608 เพราะการเข้าระบบ HI หรือ เจอ แจก จบ อาจมีความเสี่ยงสูงสำหรับกลุ่มนี้
“ยืนยันว่าที่ประชุม ศบค. ยังไม่มีการอนุมัติหรือเห็นชอบการจัดหายาแอนติบอดีออกฤทธิ์ยาว หรือ LAAB สำหรับกลุ่มเสี่ยงสูงที่มีภูมิคุ้มกันต่ำ ซึ่งนายกรัฐมนตรีในฐานะผู้อำนวยการ ศบค. ขอให้กระทรวงสาธารณสุข กลับไปศึกษาและจัดทำรายละเอียดให้รอบด้าน ก่อนนำกลับมาเสนอที่ประชุม ศบค. อีกครั้ง ทั้งนี้ นายกรัฐมนตรีมีความห่วงใยเรื่องการเสียชีวิตในกลุ่ม 608 เน้นย้ำขอความร่วมมือทุกภาคส่วนให้ร่วมกันประชาสัมพันธ์ โดยเฉพาะบุคคลในครอบครัว ให้พากลุ่มเสี่ยงเข้ารับวัคซีนโดยเร็วที่สุด เพื่อลดความสูญเสียที่อาจเกิดขึ้น เพราะวัคซีนเท่านั้นที่จะช่วยลดการเสียชีวิตได้มากที่สุด” โฆษกประจำสำนักนายกรัฐมนตรีกล่าว
วันอาทิตย์ที่ 21 พฤศจิกายน 2564
​SMEs ปลื้ม ลงทะเบียนร่วมโครงการฯ รัฐอุดหนุนเม็ดเงิน เกือบ 2 หมื่น 8 พันล้าน
รมว.แรงงาน แจงเพิ่ม รัฐยังช่วยเงินอุดหนุนหากนายจ้างที่ร่วมโครงการฯ จ้างงานคนไทยเพิ่ม จำนวน 3,000 บาทต่อลูกจ้าง 1 คนต่อเดือน รวม 2 เดือน ๆ ละ  201,647 ราย
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า โครงการส่งเสริมและรักษาระดับการจ้างงานในธุรกิจ SMEs ได้ปิดรับลงทะเบียนร่วมโครงการทางระบบออนไลน์ตามกำหนด ในวันที่ 20 พฤศจิกายน 2564 เวลา 23.59 นาที ซึ่งพบว่ามีสถานประกอบการลงทะเบียนเข้าร่วมโครงการถึง 223,838 ราย หรือร้อยละ 56.71 ช่วยรักษาระดับการจ้างงานลูกจ้างสัญชาติไทย 3,068,152 คน หรือร้อยละ 76.08 คิดเป็นเม็ดเงินอุดหนุนตลอดโครงการ จำนวน 27,613,368,000 บาท และได้เปิดให้ดำเนินการยื่นเรื่องขอทบทวนสิทธิ์ผ่านเว็บไซต์ “ส่งเสริมการจ้างงานเอสเอ็มอี.doe.go.th” ตั้งแต่บัดนี้ – 27 พ.ย. 64 สำหรับนายจ้างภาคเอกชนที่อยู่ในระบบประกันสังคม (ฐานทะเบียนข้อมูลประกันสังคม มาตรา 33 สถานะ Active) ที่มีลูกจ้างรวมทุกสาขาไม่เกิน 200 คน ณ วันที่ 16 ต.ค. 64 แต่ลงทะเบียนผ่านเว็บไซต์แล้วระบบแจ้งว่า "ขาดคุณสมบัติ" หรือมีการเปลี่ยนเจ้าของกิจการ เนื่องจากเจ้าของเดิมเสียชีวิต หรือสาเหตุอื่น ๆ ก่อนวันที่ 16 ต.ค. 64 รวมทั้งกรณีอื่นๆ
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน มีความห่วงใยธุรกิจในกลุ่ม SMEs ซึ่งเป็นธุรกิจที่ได้รับผลกระทบจากสถานการณ์การแพร่ระบาดของโรคโควิดมากที่สุด อย่างยิ่ง ในการเปิดประเทศ จึงจำเป็นต้องช่วยเหลือประคับประคอง เพื่อให้ ธุรกิจ SMEs กลับมาแข็งแรงประสบผลสำเร็จ ดั่งในอดีตที่ก่อนมีโรคโควิด ซึ่งจากนี้สถานประกอบการที่ได้รับการอนุมัติร่วมโครงการฯ หากมีการจ้างงานเพิ่มขึ้นจากยอดการจ้างงาน ณ วันที่ 16 พฤศจิกายน 2564 จะได้รับเงินส่งเสริมการจ้างงานใหม่ ในเดือนที่ 2 และ 3 จำนวน 3,000 บาทต่อลูกจ้างสัญชาติไทย 1 คนต่อเดือน ตามจำนวนการจ้างงานจริงไม่เกินร้อยละ 5 ของจำนวนลูกจ้างสัญชาติไทยทั้งหมดที่เป็นกลุ่มเป้าหมายของโครงการ (201,647 ราย) โดยหากใครลงทะเบียนเข้าร่วมโครงการก่อนจะได้รับสิทธิก่อน จนครบตามจำนวน 2 เดือน เดือนละไม่เกิน 201,647 ราย ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สำหรับสถานประกอบการที่เข้าร่วมโครงการฯ จะต้องเป็นนายจ้างภาคเอกชนที่อยู่ในระบบประกันสังคม (ฐานข้อมูลประกันสังคม ม.33 สถานะ Active) ที่มีลูกจ้างรวมทุกสาขาไม่เกิน 200 คน ณ วันที่ 16 ตุลาคม 2564 โดยที่นายจ้างจะต้องรักษาระดับการจ้างงานไม่ต่ำกว่าร้อยละ 95 ในระหว่างเข้าร่วมโครงการฯ หากไม่สามารถรักษาระดับการจ้างงานให้ไม่ต่ำกว่าร้อยละ 95 จะไม่ได้รับเงินอุดหนุนในเดือนนั้น และกรณีนายจ้างมีการจ้างงานเพิ่มขึ้นจากยอดการจ้างงาน ณ วันที่ 16 พฤศจิกายน 2564 จะได้รับเงินอุดหนุนเพิ่มตามจำนวนการจ้างงานจริงไม่เกินร้อยละ 5 โดยนายจ้างสามารถจ้างงานเพิ่มได้แต่ต้องอยู่ในเงื่อนไข คือเมื่อรวมลูกจ้างที่จ้างงานเพิ่มแล้ว ยังมีลูกจ้างรวมทุกสาขาไม่เกิน 200 คน ทั้งนี้นายจ้างจะต้องจ่ายค่าจ้างไม่ต่ำกว่าอัตราค่าจ้างขั้นต่ำของแต่ละจังหวัดตามประกาศคณะกรรมการค่าจ้างฯ โดยหลักเกณฑ์สำคัญอีกประการที่นายจ้างสถานประกอบการจะได้รับการอนุมัติร่วมโครงการ คือ ต้องสมัครใช้บริการระบบ e-Service ของสำนักงานประกันสังคม เพื่อยื่นแบบรายการแสดงข้อมูลการส่งเงินสมทบ สปส. 1-10 ในระบบ e-Sevice จึงจะได้รับเงินอุดหนุนจากโครงการนี้
วันอาทิตย์ที่ 9 มกราคม 2565
โฆษกรัฐบาลย้ำ ศบค. ปรับพื้นที่ควบคุมสีส้ม  69 จังหวัด มีผลวันนี้ “นายกฯ” เผยแม้จำนวนผู้ติดเชื้อเพิ่มสูงขึ้น แต่เป็นการระบาดในลักษณะคลัสเตอร์เท่านั้น
โฆษกรัฐบาลย้ำ ศบค. ปรับพื้นที่ควบคุมสีส้ม  69 จังหวัด มีผลวันนี้ “นายกฯ” เผยแม้จำนวนผู้ติดเชื้อเพิ่มสูงขึ้น แต่เป็นการระบาดในลักษณะคลัสเตอร์เท่านั้น ขอทุกฝ่ายยึดมาตรการอย่างเคร่งครัด
วันที่ 9 มกราคม 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับทุกหน่วยงานติดตามสถานการณ์การแพร่ระบาดของโรคติดเชื้อโควิด-19 อย่างใกล้ชิด เตรียมความพร้อมด้านสาธารณสุข รองรับจำนวนผู้ติดเชื้อที่จะเพิ่มขึ้นอย่างต่อเนื่อง โดยในวันนี้พบผู้ติดเชื้อโควิด-19 รายใหม่ 8,511 ราย จำแนกเป็น ผู้ป่วยจากระบบเฝ้าระวังฯ 7,942 ราย ผู้ป่วยจากการค้นหาเชิงรุก 199 ราย ผู้ป่วยภายในเรือนจำ/ที่ต้องขัง 20 ราย ผู้ป่วยมาจากต่างประเทศ 350 ราย ผู้เสียชีวิต 12 ราย ผู้ที่กำลังรักษาตัว 53,858 ราย และมียอดผู้ที่หายป่วยกลับบ้านแล้ว 2,605 ราย ทำให้มียอดผู้ป่วยยืนยันสะสมตั้งแต่ 1 เม.ย. 64 จำนวน 2,240,687 ราย จำนวนผู้ที่หายป่วยสะสมจำนวน 2,166,441 ราย
โฆษกประจำสำนักนายกรัฐมนตรี กล่าวว่า รัฐบาล โดย ศบค. ได้ยกระดับมาตรการป้องกันและควบคุมการแพร่ระบาดของโรคโควิด-19 โดยได้ยกระดับการเตือนภัยจากระดับที่ 3 เป็นระดับที่ 4 ซึ่งกำชับให้ประชาชนทุกคน งดรับประทานร่วมกัน งดการดื่มสุราในร้าน งดเข้าสถานที่เสี่ยงทุกประเภท เลี่ยงเข้าใกล้ผู้อื่นนอกบ้าน งดร่วมกิจกรรมกลุ่ม ลดการใช้โดยสารขนส่งสาธารณะทุกประเภท รวมถึงงดไปต่างประเทศ และหากจะเดินทางเข้าประเทศก็จำเป็นต้องกักตัว ขณะเดียวกันได้ยกระดับพื้นที่จังหวัดต่าง ๆ เป็นพื้นที่ควบคุม (พื้นที่สีส้ม) ทั้งประเทศรวมทั้งสิ้น 69 จังหวัด ในส่วนของพื้นที่นำร่องการท่องเที่ยว 8 จังหวัด (พื้นที่สีฟ้า) และนำร่องบางพื้นที่ 18 จังหวัด ให้คงไว้ตามเดิม โดยจะเริ่มบังคับใช้ในวันนี้ 9 มกราคม 2565 สำหรับผู้ที่มีความจำเป็นต้องเดินทางไปต่างจังหวัด สามารถเดินทางได้ปกติ แต่ต้องปฏิบัติตามมาตรการป้องกันอย่างเคร่งครัด นอกจากนี้ ในส่วนของการลงทะเบียนเข้าประเทศในรูปแบบ Test and Go ได้มีการพิจารณาให้ระงับการลงทะเบียนออกไปก่อน โดยจะมีการประเมินสถานการณ์อีกครั้งในภายหลัง สำหรับ ผู้ที่ได้รับการอนุมัติให้เดินทางเข้าราชอาณาจักรแล้ว สามารถเดินทางได้ แต่ต้องเป็นไปตามที่มาตรการกำหนดและตามวันเวลาที่ขออนุมัติ จนกว่าจะมีคำสั่งเปลี่ยนแปลง
“นายกรัฐมนตรี ได้ย้ำถึงสถานการณ์การแพร่ระบาดของโควิด-19 ในขณะนี้ ถึงแม้ว่าจำนวนผู้ติดเชื้อจะเพิ่มสูงขึ้นแต่ยังเป็นการระบาดในลักษณะคลัสเตอร์เท่านั้น ยืนยัน รัฐบาลได้เตรียมความพร้อมด้านสาธารณสุขเพื่อรับมือกับจำนวนผู้ติดเชื้อที่มีแนวโน้มสูงขึ้น ทั้งระบบการรับแจ้งเหตุ (Call Center) การคัดกรอง/คัดแยกผู้ป่วย การรักษาตามระดับความรุนแรงของอาการ และการเคลื่อนย้ายผู้ป่วย รวมไปถึงการเตรียมความพร้อมของโรงพยาบาลหลัก โรงพยาบาลสนาม CI/HI/Hospitel อย่างไรก็ตามประชาชนทุกคนจำเป็นต้องป้องกันตนเองอย่างเข้มงวด สวมหน้ากาก ล้างมือ เว้นระยะห่าง ทดสอบตนเองด้วย ATK เมื่อเดินทางไปสถานที่เสี่ยงหรือเมื่อมีอาการป่วย ที่สำคัญจะต้องฉีดวัคซีนตามที่หน่วยงานด้านสาธารณสุขแนะนำ เพื่อลดความเสี่ยงในการติดเชื้อ และลดการแพร่ระบาดไปสู่ผู้อื่น” โฆษกประจำสำนักนายกรัฐมนตรี กล่าว
วันอาทิตย์ที่ 22 สิงหาคม 2564
ปลดล็อกสถานพยาบาลเอกชน ดูแลผู้ป่วยแบบ HI
วันจันทร์ที่ 19 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลปลดล็อกให้สถานพยาบาลเอกชนและคลินิก ที่ตรวจพบผู้ป่วยโควิด-19 ระดับสีเขียว คือ อาการน้อย หรือไม่มีอาการ สามารถแนะนำและดูแลให้ผู้ป่วยรักษาตัวที่บ้าน หรือ Home Isolation ได้ โดยผู้ป่วยนั้นจะต้องมีอายุน้อยกว่า 60 ปี สุขภาพแข็งแรง ไม่มีภาวะอ้วน ไม่มีโรคประจำตัวเรื้อรัง อยู่คนเดียว หรือมีผู้ร่วมที่พักไม่เกิน 1 คน โดยผู้ป่วยจะต้องลงนามยินยอมและสถานพยาบาลต้องดูแลอย่างใกล้ชิด เช่น ตรวจวัดไข้ ตรวจวัดออกซิเจนในเลือด ให้ยา อาหาร และวิดีโอคอล เพื่อติดตามอาการของผู้ป่วยอย่างต่อเนื่อง ส่วนกรณีที่ตรวจพบผู้ป่วยอาการระดับสีเหลืองและสีแดง ให้สถานพยาบาลประสานศูนย์บริการสาธารณสุข กทม. สำนักงานสาธารณสุขจังหวัด หรือ สายด่วน สปสช. 1330 โดยเร่งด่วน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 7 กันยายน 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน)
สู่เป้าหมาย 33,000 คน ภายใน กันยายน 2564 ️
อัปเดต “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
- ฉีดวันที่ 6 ก.ย.64 จำนวน 900 คน
- ฉีดไปแล้ว 17,900 คน
- ต้องฉีดอีก 15,100 คน
#โครงการกระจายวัคซีนทางเลือก
#สำนักงานปลัดกระทรวงกลาโหม
วันศุกร์ที่ 1 เมษายน 2565
“สุชาติ” รมว.แรงงาน ส่ง ที่ปรึกษาฯ “ธิวัลรัตน์” ขึ้นเชียงราย มอบเงินแก่ทายาทลูกจ้างที่เสียชีวิต เหตุเรือบรรทุกน้ำมันระเบิดกลางแม่น้ำเจ้าพระยา
...
เมื่อวันที่ 1 เมษายน 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พร้อมด้วย นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) ในการนี้ นายบุญสงค์ ทัพชัยยุทธ์ เลขาธิการสำนักงานประกันสังคม ได้มอบหมายให้ นางเบญจวรรณ แสงแผ้ว ผู้ตรวจราชการกรม สำนักงานประกันสังคม ร่วมลงพื้นที่ในตำบลท่าก๊อ อำเภอแม่สรวย จังหวัดเชียงราย เพื่อมอบสิทธิประโยชน์เงินทดแทนกรณีลูกจ้างเสียชีวิตให้กับทายาทนายประสิทธิ์ สุภัทร์วัน ลูกจ้างที่เสียชีวิตจากเหตุเพลิงไหม้เรือบรรทุกน้ำมันระเบิด กลางแม่น้ำเจ้าพระยา บริเวณท่าเทียบเรือใกล้ป้อมพระจุล สะพาน 2 เมื่อวันที่ 27 มีนาคม 2565 ที่ผ่านมา
นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน กล่าวว่า ท่านนายกรัฐมนตรี และรัฐมนตรีว่าการกระทรวงกลาโหม พล.อ.ประยุทธ์ จันทร์โอชา ได้แสดงความห่วงใยและเสียใจ ต่อเหตุการณ์ในครั้งนี้ และกำชับให้กระทรวงแรงงานเร่งให้ความช่วยเหลือญาติของลูกจ้างที่เสียชีวิต โดยด่วน ในวันนี้ นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้ดิฉันเดินทาง มามอบสิทธิประโยชน์เงินทดแทนกรณีเสียชีวิตเนื่องจากการทำงานให้แก่ทายาท ของ นายประสิทธิ์ สุภัทร์วัน ถึงบ้านในตำบลท่าก๊อ อำเภอแม่สรวย จังหวัดเชียงราย โดยทายาทจะได้รับ ค่าทำศพ 50,000 บาท เงินทดแทนกรณีเสียชีวิต 1,680,000 บาท เงินบำเหน็จชราภาพ 219,064.60 บาท รวมเป็นเงินทั้งสิ้น 1,949,064.60 บาท ดิฉันในนามของกระทรวงแรงงาน และสำนักงานประกันสังคม พร้อมดูแลลูกจ้าง ผู้ประกันตน รวมถึงทายาทของผู้เสียชีวิตที่ประสบเหตุ ให้ได้รับสิทธิประโยชน์อย่างครบถ้วน และเข้าถึง ผู้ที่ได้รับความเดือดร้อน เปรียบเสมือนคนในครอบครัวเดียวกัน และไม่ทิ้งใครไว้ข้างหลังอย่างแน่นอน
วันอังคารที่ 20 กรกฎาคม 2564
กรมเจ้าท่า กระทรวงคมนาคม รับฟังความคิดเห็นของผู้ประกอบการขนส่งทางทะเล เพื่อขับเคลื่อนการพาณิชยนาวี เพิ่มขีดความสามารถในการแข่งขันของประเทศ
...
วันที่ 19 กรกฎาคม 2564 นายวิทยา ยาม่วง อธิบดีกรมเจ้าท่า เป็นประธาน ในการประชุมรับฟังความคิดเห็นของผู้ประกอบการขนส่งทางทะเลเพื่อการขับเคลื่อนพาณิชยนาวี โดยมี นายสมชาย สุมนัสขจรกุล รองอธิบดีกรมเจ้าท่าด้านวิชาการ นาวาตรี สมนึก สุขวณิช ผู้อำนวยการกองส่งเสริมการพาณิชยนาวี ผู้แทนหน่วยงานภายในกรมเจ้าท่าที่เกี่ยวข้อง สภาผู้ส่งสินค้าทางเรือแห่งประเทศไทย สมาคมเจ้าของเรือไทย สมาคมเจ้าของและตัวแทนเรือกรุงเทพฯ ผู้แทนบริษัทเจ้าของเรือไทย และผู้ใช้เรือที่จดทะเบียนเป็นผู้ประกอบการขนส่งทางทะเลกับกรมเจ้าท่า เข้าร่วมประชุม โดยมีกองส่งเสริมการพาณิชยนาวี เป็นฝ่ายเลขานุการฯ ณ ห้องวิสูตรสาครดิษฐ์ ชั้น 4 อาคาร 162 ปี กรมเจ้าท่า และผ่านระบบการประชุมทางไกล (Video Conference)
การประชุมฯ ครั้งนี้ เป็นการรับฟังความคิดเห็น ปัญหาอุปสรรค และข้อเสนอแนะจากผู้ประกอบการขนส่งทางทะเล โดยกรมเจ้าท่าจะนำข้อมูลที่ได้รับไปพิจารณากำหนดแนวทางแก้ไข 3 แนวทางหลัก คือ
1) ประเด็นปัญหาที่อยู่ในความรับผิดชอบของกรมเจ้าท่า จะมอบหมายให้หน่วยงานภายในกรมเจ้าท่าที่เกี่ยวข้องดำเนินการตามความรับผิดชอบ
2) ประเด็นปัญหาที่เกี่ยวข้องกับหน่วยงานอื่น (หน่วยงานเดียว) กรมเจ้าท่าจะนัดประชุมหารือกับหน่วยงานที่รับผิดชอบเพื่อร่วมกันกำหนดมาตรการแก้ไข
3) ประเด็นปัญหาที่เกี่ยวข้องกับหลายหน่วยงาน กรมเจ้าท่าจะนำเข้าสู่การพิจารณาของคณะกรรมการเฉพาะเรื่องภายใต้คณะกรรมการส่งเสริมการพาณิชยนาวี
ทั้งนี้ เพื่อเป็นข้อมูลและแนวทางมาตรการในการพัฒนาพาณิชยนาวีให้สอดรับกับบริบทในปัจจุบัน เพื่อเพิ่มขีดความสามารถในการแข่งขันของผู้ประกอบการด้านพาณิชยนาวีที่จะช่วยสนับสนุนการเพิ่มขีดความสามารถในการแข่งขันของประเทศ ซึ่งขณะนี้ กรมเจ้าท่าอยู่ระหว่างการปรับปรุงข้อมูลต่าง ๆ ที่เกี่ยวข้องกับการปฏิบัติงานของกรมเจ้าท่าให้ถูกต้อง (Data Cleaning) รวมไปถึง ข้อมูลเรือ คนประจำเรือ ท่าเรือ อู่เรือ และผู้ประกอบการขนส่งต่อเนื่องหลายรูปแบบ ซึ่งเป็นข้อมูลที่จะนำไปใช้ในการพัฒนาพาณิชยนาวีต่อไป
วันศุกร์ที่ 26 พฤศจิกายน 2564
​รองปลัดจุลพงษ์ฯ เป็นประธานร่วมในการประชุมคณะอนุกรรมการส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อมภาครัฐ ครั้งที่ 1/2564
นายจุลพงษ์ ทวีศรี รองปลัดกระทรวงอุตสาหกรรม ในฐานะประธานอนุกรรมการร่วม เป็นประธานการประชุมคณะอนุกรรมการส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อมภาครัฐ ครั้งที่ 1/2564
รองปลัดจุลพงษ์ฯ เป็นประธานร่วมในการประชุมคณะอนุกรรมการส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อมภาครัฐ ครั้งที่ 1/2564
วันนี้ (26 พฤศจิกายน 2564) นายจุลพงษ์ ทวีศรี รองปลัดกระทรวงอุตสาหกรรม ในฐานะประธานอนุกรรมการร่วม เป็นประธานการประชุมคณะอนุกรรมการส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อมภาครัฐ ครั้งที่ 1/2564 โดยมีนายปิ่นสักก์ สุรัสวดี รองปลัดกระทรวงทรัพยากรธรรมชาติและสิ่งแวดล้อม ร่วมเป็นประธาน ณ ห้องประชุม กรมควบคุมมลพิษ
สำหรับการประชุมครั้งนี้ ที่ประชุมได้รับทราบความก้าวหน้าและการดำเนินงานที่ผ่านมาของการดำเนินงานส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อม โดยตัวอย่างรายการสินค้าและบริการที่เป็นมิตรกับสิ่งแวดล้อม ได้แก่ แบตเตอรี่ปฐมภูมิ ผลิตภัณฑ์ลบคำผิด หลอดฟลูออเรสเซนต์ ยางรถยนต์ ระบบกำลังไฟฟ้าต่อเนื่อง (UPS) หลอดแอลอีดี แบตเตอรี่รถยนต์ เป็นต้น ทั้งนี้ที่ประชุมได้พิจารณาร่างแผนปฏิบัติการด้านการส่งเสริมการจัดซื้อจัดจ้างสินค้าและบริการที่เป็นมิตรกับสิ่งแวดล้อม พ.ศ.2565-2570 อีกทั้งให้ความเห็นชอบร่างแผนปฏิบัติการดังกล่าว และให้มีการตั้งคณะทำงานร่วมกันเพื่อหาปัจจัยของความสำเร็จในการขับเคลื่อนแผนดังกล่าว ก่อนที่จะมีการนำเสนอต่อคณะกรรมการควบคุมมลพิษต่อไป
วันศุกร์ที่ 7 มกราคม 2565
อนุมัติกำหนดอัตราการจ่ายทดแทนกรณีชราภาพช่วงลดเงินสมทบ
วันพฤหัสบดีที่ 6 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยคุณภาพชีวิตผู้ประกันตนในระยะยาว จึงอนุมัติหลักการร่างกฎกระทรวงเพื่อกำหนดหลักเกณฑ์ วิธีการ ระยะเวลา และอัตราการจ่ายประโยชน์ทดแทนกรณีชราภาพเป็นการเฉพาะในช่วงที่มีการลดอัตราเงินสมทบ โดยการจ่ายบำเหน็จชราภาพแก่ผู้ประกันตนซึ่งออกเงินสมทบเข้ากองทุนในช่วงเวลาที่มีการลดอัตราเงินสมทบ ตั้งแต่วันที่ 1-31 ม.ค.64 ให้คำนวณจากอัตราเงินสมทบเพิ่มขึ้นอีกร้อยละ 0.45 ของค่าจ้าง และในช่วงที่มีการลดอัตราเงินสมทบ ตั้งแต่วันที่ 1 ก.พ.-31 มี.ค.64 ให้คำนวณจากอัตราเงินสมทบเพิ่มขึ้นอีกร้อยละ 1.3 ของค่าจ้าง ซึ่งจะส่งผลให้ผู้ประกันตนตาม ม.33 ได้รับเงินบำเหน็จชราภาพเพิ่มขึ้น 347 บาท/คน/สามงวด และ ม.39 ได้รับเงินบำเหน็จชราภาพเพิ่มขึ้น 146 บาท/คน/สามงวด
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 26 ตุลาคม 2564
รอง นรม. จุรินทร์ฯ เผยพอใจตัวเลขส่งออก 9 เดือนแรกของไทย ขยายตัว 15.5% ขณะที่ตัวเลขการค้าระหว่างประเทศของไทยเดือน ก.ย. ขยายตัว 17.7% ย้ำเดินหน้าพาณิชย์ทุกแผนอย่างต่อเนื่อง
รอง นรม. จุรินทร์ฯ เผยพอใจตัวเลขส่งออก 9 เดือนแรกของไทย ขยายตัว 15.5% ขณะที่ตัวเลขการค้าระหว่างประเทศของไทยเดือน ก.ย. ขยายตัว 17.7% ย้ำเดินหน้าพาณิชย์ทุกแผนอย่างต่อเนื่อง
วันนี้ (26 ต.ค. 64) นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เผยพึงพอใจตัวเลขการส่งออก 9 เดือนแรกของไทย ขยายตัว 15.5% มีมูลค่ากว่า 6,202,170 ล้านบาท โดยที่ตัวเลขการส่งออกเฉพาะเดือนกันยายน ขยายตัว 17.1% ราว 760,556 ล้านบาท โดยสินค้าเกษตรขยายตัวขึ้น 12.9% สินค้าอุตสาหกรรมเกษตร 11.3% และสินค้าอุตสาหกรรม 15.8% สำหรับสินค้าเกษตรและผลิตภัณฑ์สำคัญของประเทศไทยที่ขยายตัวสูงขึ้น ได้แก่ 1. สินค้าเกษตร อาทิ ยางพารา มีมูลค่า 15,138 ล้านบาท ลำไยสด 1,967 ล้านบาท มะม่วงสด 152 ล้านบาท มันสำปะหลัง 10,432 ล้านบาท ข้าว 10,867 ล้านบาท 2. สินค้าอุตสาหกรรมการเกษตร อาทิ ผลไม้กระป๋องและแปรรูป 5,015 ล้านบาท อาหารสัตว์เลี้ยง 6,818 ล้านบาท และ 3. สินค้าอุตสาหกรรม อาทิ สินค้าเกี่ยวเนื่องกับน้ำมัน 91,585 ล้านบาท เหล็ก และผลิตภัณฑ์จากเหล็ก 20,302 ล้านบาท เครื่องจักรกลและส่วนประกอบ 26,507 ล้านบาท รถยนต์อุปกรณ์ และส่วนประกอบ 73,911 ล้านบาท
รองโฆษกประจำสำนักนายกรัฐมนตรี ยังเผยถึงปัจจัยสนับสนุนการส่งออกไทย ทั้งการดำเนินการตามแผนการส่งเสริมการส่งออกของกระทรวงพาณิชย์อย่างต่อเนื่อง การเติบโตของเศรษฐกิจและการค้าโลก ตามที่ WTO ปรับเพิ่มการคาดการณ์การค้าโลก +10.8% จากเดิมที่คาดการณ์ไว้ +8.0% ค่าเงินบาทยังอยู่ในแนวโน้มอ่อนค่า สร้างความได้เปรียบความสามารถทางการแข่งขันด้านราคาให้สินค้าไทย พร้อมกันนี้ รองนายกรัฐมนตรีฯ ยังย้ำเดินหน้าตามแผนการส่งออกเชิงรุกอย่างต่อเนื่อง เน้นความร่วมมือทุกภาคส่วน โดยเฉพาะภาคเอกชน เพื่อปลดล็อกอุปสรรคต่างๆ
........................................................
วันจันทร์ที่ 28 กุมภาพันธ์ 2565
‘รมช.มนัญญา’ เดินหน้ามอบเงินเยียวยาผู้ประสบภัยพิบัติด้านเกษตร พร้อมมอบส.ป.ก. 4-01 หนุนที่ทำกินเกษตร
‘รมช.มนัญญา’ เดินหน้ามอบเงินเยียวยาผู้ประสบภัยพิบัติด้านเกษตร พร้อมมอบส.ป.ก. 4-01 หนุนที่ทำกินเกษตรกร
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานพิธีมอบเงินช่วยเหลือเกษตรกรผู้ประสบภัยพิบัติด้านการเกษตร และมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) พร้อมเยี่ยมชมการออกร้านจำหน่ายผลผลิตทางการเกษตรของเกษตรกรภายในงาน จากนั้นร่วมปล่อยพันธุ์ปลาตะเพียนขาว จำนวน 2 แสนตัว ร่วมกับผู้บริหาร หัวหน้าส่วนราชการ ณ เขื่อนวังร่มเกล้า ต.ทุ่งใหญ่ อ.เมืองอุทัยธานี จ.อุทัยธานี
รมช.มนัญญา กล่าวว่า กระทรวงเกษตรและสหกรณ์ มีภารกิจหลักที่สำคัญ คือ การช่วยเหลือเยียวยาให้กับเกษตรกรผู้ได้รับผลกระทบจากภัยพิบัติต่าง ๆ เพื่อบรรเทาความเดือดร้อน โดยในปี 2564 จังหวัดอุทัยธานี มีเกษตรกรที่ประสบภัยพิบัติด้านการเกษตร เช่น อุทกภัย ภัยพิบัติโรคลัมปี สกิน และโรคอหิวาห์แอฟริกาในสุกร (ASF) ส่งผลให้เกษตรกรได้รับความเดือดร้อน ทั้งด้านพืช ประมง และปศุสัตว์ ในพื้นที่ทั้ง 8 อำเภอของจังหวัดอุทัยธานี จากรายงานข้อมูล ปี 2564 จังหวัดอุทัยธานี มีเกษตรกรได้รับความเสียหาย จำนวน 10,965 ราย พื้นที่ 107,310 ไร่ วงเงิน 206,719,526 บาท ดังนี้ 1) ด้านพืช เกษตรกร 10,229 ราย พื้นที่ 106,785.56 ไร่ 2) ด้านประมง เกษตรกร 606 ราย พื้นที่ 524.76 ไร่ 3) ด้านปศุสัตว์ เกษตรกร 130 ราย สัตว์เลี้ยงได้รับความเสียหาย 7,401 ตัว 4) โรคลัมปี สกิน เกษตรกร 60 ราย 5) โรคอหิวาต์แอฟริกาในสุกร (ASF) เกษตรกร 126 ราย สุกรเสียหาย 7,371 ตัว
ทั้งนี้ กระทรวงเกษตรและสหกรณ์ ได้ดำเนินการตามหลักเกณฑ์แนวทางและเงื่อนไขในการเยียวยาให้ความช่วยเหลือเกษตรกรผู้ประสบภัยพิบัติ ซึ่งต้องเป็นเกษตรกรที่ขึ้นทะเบียนเกษตรกรหรือปรับปรุงทะเบียนเกษตรกรกับกรมส่งเสริมการเกษตร กรมประมง และกรมปศุสัตว์ก่อนเกิดภัย และมีพื้นที่เสียหายสิ้นเชิงอยู่ในพื้นที่ประกาศเขตการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน พ.ศ. 2564 ดังนั้น จึงได้จัดพิธีมอบเงินช่วยเหลือดังกล่าวขึ้น เพื่อเป็นการส่งเสริมให้เกษตรกรมีรายได้ และยังมีการสนับสนุนเมล็ดพันธุ์ผักพืชปุ๋ยสดให้แก่เกษตรกรด้วย อีกทั้งได้มีพิธีมอบหนังสืออนุญาตให้เข้าทำประโยชน์ในที่ดินของเขตปฏิรูปที่ดินให้แก่เกษตรกรที่ได้รับเอกสารสิทธิจาก ส.ป.ก. จำนวน 32 ราย มอบสระน้ำในไร่นานอกเขตชลประทาน (บ่อจิ๋ว) จำนวน 8 ราย“สถานการณ์ภัยพิบัติต่าง ๆ ที่เกิดขึ้นในปี 2564 เกษตรกรได้รับผลกระทบและความเดือดร้อนเป็นอย่างมาก แต่ด้วยความร่วมมือร่วมใจของหน่วยงานต่าง ๆ ที่ได้ตระหนักและเล็งเห็นถึงความเดือดร้อนของพี่น้องเกษตรกร และการเร่งรัดการดำเนินการเพื่อช่วยเหลือเยียวยาเกษตรกรที่ได้รับผลกระทบจากภัยพิบัติด้านการเกษตรไม่ว่าจะเป็นด้านพืช ปศุสัตว์ และประมง เกษตรกรจึงได้รับเงินช่วยเหลือจนนำมาสู่การจัดงานมอบเงินช่วยเหลือในวันนี้” รมช.มนัญญา กล่าว
วันเสาร์ที่ 8 มกราคม 2565
กรมท่าอากาศยาน เผยข้อมูลสรุปจำนวนผู้โดยสาร จำนวนเที่ยวบินพาณิชย์ และปริมาณการขนส่งสินค้าในช่วงเทศกาลปีใหม่ 2565
ระหว่างวันที่ 31 ธันวาคม 2564 ถึง วันที่ 3 มกราคม 2565
ท่าอากาศยานในสังกัดกรมท่าอากาศยาน (ทย.) กระทรวงคมนาคม ที่มีจำนวนผู้โดยสารมากที่สุดอันดับหนึ่ง
ท่าอากาศยานอุดรธานี มีจำนวนผู้โดยสาร 16,507 คน อันดับสองท่าอากาศยานขอนแก่น 13,927 คน และอันดับสามท่าอากาศยานอุบลราชธานี 13,600 คน โดยจำนวนผู้โดยสารที่เดินทางผ่านท่าอากาศยานในสังกัดมีจำนวนรวมทั้งสิ้น 117,865 คน
สำหรับท่าอากาศยานที่มีจำนวนเที่ยวบินพาณิชย์มากสุด 3 อันดับ ได้แก่ ท่าอากาศยานนครศรีธรรมราช จำนวน 162 เที่ยวบิน ท่าอากาศยานอุดรธานี 124 เที่ยวบิน และท่าอากาศยานขอนแก่น 104 เที่ยวบิน โดยมีจำนวนเที่ยวบินพาณิชย์ที่ท่าอากาศยานในสังกัดมีจำนวนรวมทั้งสิ้น 1,010 เที่ยวบิน และท่าอากาศยานที่มีการขนส่งสินค้ามากที่สุด 3 อันดับ ได้แก่ ท่าอากาศยานสุราษฎร์ธานี จำนวน 3,981 กิโลกรัม ท่าอากาศยานอุบลราชธานี 2,381 กิโลกรัม และท่าอากาศยานนครศรีธรรมราช 2,371 กิโลกรัม โดยจำนวนการขนส่งสินค้าของท่าอากาศยานในสังกัดมีจำนวนรวมทั้งสิ้น 13,677 กิโลกรัมซึ่งเมื่อเปรียบเทียบการเดินทางในช่วงเทศกาลปีใหม่ 2564 ระหว่างวันที่ 31 ธันวาคม 2563 ถึงวันที่ 3 มกราคม 2564 โดยรวมพบว่าจำนวนผู้โดยสารในปี 2565 ลดลง 1.16% จำนวนเที่ยวบินในปี 2655 ลดลง 34.54% และปริมาณการขนส่งสินค้าในปี 2565 ลดลง 22.58%
ทั้งนี้ ทย. ได้ให้บริการโดยปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 ของกระทรวงสาธารณสุขอย่างเคร่งครัด ทั้งการตรวจวัดอุณหภูมิคัดกรองผู้โดยสารขาเข้า/ขาออก ผู้ใช้บริการท่าอากาศยาน
เจ้าหน้าที่ท่าอากาศยาน การจัดที่นั่งในอาคารที่พักผู้โดยสารแบบเว้นระยะห่าง การทำความสะอาดจุดสัมผัสต่าง ๆ ภายในท่าอากาศยาน และขอความร่วมมือผู้ใช้บริการทุกท่านสวมหน้ากากอนามัยตลอดระยะเวลาที่อยู่ภายในท่าอากาศยาน เพื่อความปลอดภัยและความมั่นใจของผู้ใช้บริการทุกท่านรวมถึงเร่งรัดการก่อสร้างต่าง ๆ เพื่ออำนวยความสะดวกให้มีพื้นที่รองรับผู้โดยสาร
วันพุธที่ 29 ธันวาคม 2564
สธ.ทำหนังสือถึงคมนาคม กำกับขนส่งสาธารณะเข้มมาตรการ COVID Free Setting ป้องกันการแพร่โควิด 19
ลัดกระทรวงสาธารณสุขทำหนังสือถึงกระทรวงคมนาคม ขอให้กำกับกิจการขนส่งสาธารณะปฏิบัติตามมาตรการ COVID Free Setting อย่างเข้มงวด เพื่อสร้างความปลอดภัย
ปลัดกระทรวงสาธารณสุขทำหนังสือถึงกระทรวงคมนาคม ขอให้กำกับกิจการขนส่งสาธารณะปฏิบัติตามมาตรการCOVID Free Setting อย่างเข้มงวด เพื่อสร้างความปลอดภัย ลดความเสี่ยงการแพร่ระบาดของโรคโควิด 19 ในช่วงเทศกาลปีใหม่ที่มีการเดินทางจำนวนมาก โดยเฉพาะการเดินทางด้วยรถปรับอากาศ หากใช้เวลาเกิน 4 ชั่วโมง ขอความร่วมมือประชาชนตรวจ ATK ก่อนเดินทาง และมีการพักรถเพื่อระบายอากาศ
วันนี้ (29 ธันวาคม 2564) นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า ช่วงเทศกาลปีใหม่ 2565 ประชาชนมีการเดินทางกลับภูมิลำเนาและเดินทางท่องเที่ยวจำนวนมาก เพื่อให้เกิดความปลอดภัยในการเดินทางและลดความเสี่ยงการแพร่ระบาดของโรคโควิด 19 กระทรวงสาธารณสุขจึงทำหนังสือถึงกระทรวงคมนาคม เพื่อขอให้ควบคุมกำกับบริการขนส่งสาธารณะให้เป็นไปตามมาตรการCOVID Free Setting โดยเน้นทำความสะอาดจุดสัมผัสร่วมต่างๆ ทุก 1-2 ชั่วโมง เช่น โต๊ะ เก้าอี้ ราวบันได เคาน์เตอร์จำหน่ายตั๋วโดยสาร เป็นต้น จัดจุดบริการเจลแอลกอฮอล์อย่างเพียงพอ ส่วนยานพาหนะให้ทำความสะอาดทุกรอบก่อนและหลังบริการ ผ้าห่ม ปลอกหมอนต้องเปลี่ยนใหม่ กำจัดขยะทุกเที่ยวโดยสาร พิจารณาจัดที่นั่งไม่ให้เกิดความแออัด หากเป็นรถโดยสารปรับอากาศที่เดินทางระยะไกล ใช้เวลาเกินกว่า 4 ชั่วโมง ขอให้พักรถทุก 2-3 ชั่วโมง พร้อมปิดแอร์และเปิดประตูเพื่อระบายอากาศ
สำหรับพนักงานและผู้โดยสารต้องได้รับวัคซีนโควิด 19 ครบ 2 โดส คัดกรองความเสี่ยงก่อนเดินทางหากใช้เวลาเดินทางนานเกิน 4 ชั่วโมง ขอความร่วมมือผู้โดยสารตรวจATK ก่อนเดินทางเพื่อเพิ่มความปลอดภัย ตลอดเวลาที่เดินทางต้องสวมหน้ากากอนามัย งดเสิร์ฟและรับประทานอาหารบนรถ ล้างมือบ่อยๆ หลังมีการใช้อุปกรณ์ที่มีการสัมผัสร่วมกัน เมื่อเดินทางถึงจุดหมาย ขอให้อาบน้ำเปลี่ยนเสื้อผ้าทันที ซึ่งหากทุกคนร่วมมือกันปฏิบัติตามนี้ จะช่วยให้การเดินทางช่วงปีใหม่เกิดความปลอดภัย ลดความเสี่ยงการแพร่ระบาด และเมื่อกลับมาทำงานหลังเทศกาลปีใหม่ ขอให้หน่วยงาน องค์กรต่างๆ ใช้แนวทางการทำงานที่บ้าน 7 วัน หรือมีการตรวจคัดกรองก่อนกลับเข้าทำงาน
*********************************** 29 ธันวาคม 2564
วันศุกร์ที่ 17 มิถุนายน 2565
รัฐบาลโชว์ความร่วมมือไทย-จีน ลดปัญหาคอขวดส่งออกผลไม้หน้าด่าน กระทรวงเกษตรฯ เตือนส่งออกผลไม้ทุกชนิดต้องใช้มาตรฐาน GMP plus ป้องกันปนเปื้อนโควิด
รัฐบาลโชว์ความร่วมมือไทย-จีน ลดปัญหาคอขวดส่งออกผลไม้หน้าด่าน กระทรวงเกษตรฯ เตือนส่งออกผลไม้ทุกชนิดต้องใช้มาตรฐาน GMP plus ป้องกันปนเปื้อนโควิด
วันที่ 17 มิถุนายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการขับเคลื่อนความร่วมมือไทย-จีน ส่งผลให้การส่งออกผลไม้ของไทยมีความคล่องตัวเพิ่มขึ้นอย่างมาก ต่างจากช่วงก่อนหน้าที่ประสบปัญหาจากมาตรการ Zero-Covid ที่มีการตรวจเข้มการปนเปื้อนของเชื้อโควิด-19 ในผลไม้ ณ ด่านพรมแดนเข้าประเทศจีน จึงต้องใช้เวลานานมากกว่าจะผ่านด่าน เสี่ยงต่อการเน่าเสียของผลไม้ไทย ซึ่งขณะนี้ปัญหาดังกล่าวได้คลี่คลายแล้ว ขณะเดียวกัน การทำงานของกระทรวงเกษตรและสหกรณ์ และกระทรวงพาณิชย์ ในเรื่องการทำการตลาดทั้งแบบออนไลน์และออฟไลน์ การป้องกันการปนเปื้อนด้วยมาตรฐาน GMP Plus เป็นอีกปัจจัยสำคัญที่ทำให้ผลไม้ไทยเป็นที่ยอมรับและต้องการของตลาดจีนอย่างมาก โดยเฉพาะทุเรียนที่ปีนี้ส่งออกทำลายสถิติปี 2564 โดยฤดูกาลปี 2565 ระหว่าง 1 ก.พ.-5 มิ.ย. 2565 มีปริมาณ ส่งออก 4.33 แสนตัน ในขณะที่ปี 2564 ทั้งปีมีปริมาณการส่งออก 4.25 แสนตัน
ทั้งนี้ กระทรวงการต่างประเทศ ได้รายงานความคืบหน้าการขับเคลื่อนความร่วมมือไทย-จีน ประกอบด้วย
1) การเพิ่มศักยภาพการตรวจปล่อยและขนส่งสินค้า 1.1 ขยายวันทำการของด่านทางบก 4 แห่งจาก 5 วันเป็น 7 วันและขยายเวลาทำการเป็น 10 ชั่วโมงต่อวัน 1.2 ท่าเรือชินโจในเขตปกครองตนเองกวางสีจ้วง เพิ่มความพร้อมในการรับเรือสินค้าจากท่าเรือแหลมฉบังจากเดิม 4 เที่ยว/สัปดาห์ เป็น7 เที่ยว/สัปดาห์ 1.3 เพิ่มการขนส่งผลไม้จากไทยไปจีนทางอากาศ
2) การหารือแนวทางจัดตั้ง Green Lane เพื่ออำนวยความสะดวกการขนส่งสินค้าเกษตรจากไทยไปจีนผ่านพรมแดนทางบก
3) การเร่งรัดการก่อสร้างสิ่งอำนวยความสะดวกเพื่อรองรับการตรวจผ่านผลไม้ส่งออกจากไทย ณ ด่านสถานีรถไฟต่าง ๆ ในจีน
4) การเพิ่มเส้นทางขนส่งสินค้าผลไม้จากไทยไปจีน โดยทางจีนอนุมัติสนามบินหนานหนิงอู๋ชวีเป็นด่านจำเพาะสำหรับนำเข้าสินค้าผลไม้จากต่างประเทศเพิ่มขึ้นอีกหนึ่งแห่ง
นางสาวรัชดา กล่าวต่อว่า แม้ทางการจีนจะให้ความร่วมมือกับฝ่ายไทยอย่างมาก แต่มาตรการ Zero-Covid ยังคงเป็นไปอย่างเข้มงวด ทางกระทรวงเกษตรฯ จึงขอให้ผู้ส่งออกผลไม้ทุกชนิดปฏิบัติตามมาตรฐาน GMP plus เพื่อป้องกันการปนเปื้อนของเชื้อโควิด-19 ปนเปื้อนไปกับตู้สินค้า บรรจุภัณฑ์ และผลไม้ เพราะหากมีการตรวจพบการปนเปื้อน สินค้าจะถูกทำลายหรือถูกระงับการส่งออก และด้วยในช่วงนี้กำลังเข้าสู่ฤดูลำไย ทางกระทรวงฯ จึงได้เตรียมความพร้อมการส่งออกลำไยเพื่อให้ปลอดโรคเพลี้ยแป้งและการปนเปื้อนโควิด-19 โดยเชิญผู้เกี่ยวข้อง เช่น เกษตรกร สหกรณ์ ล้ง ผู้รวบรวมผลไม้ ผู้ส่งออก มาร่วมหารือ โดยวางแผนจะนำโมเดลที่ดำเนินการกับทุเรียนมาใช้
วันศุกร์ที่ 15 ตุลาคม 2564
ความคืบหน้าโครงการคนละครึ่ง ระยะที่ 3 และโครงการยิ่งใช้ยิ่งได้
จากข้อมูล ณ วันที่ 14 ต.ค.2564 โครงการคนละครึ่ง ระยะที่ 3 มีผู้ใช้สิทธิสะสมจำนวน 25.08 ล้านราย มียอดการใช้จ่ายสะสมรวม 94,458.2 ล้านบาท และโครงการยิ่งใช้ยิ่งได้ มีประชาชนผู้ใช้สิทธิจำนวน 81,929 คน มียอดใช้จ่ายส่วนประชาชนสะสมทั้งหมด 2,603.8 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากข้อมูล ณ วันที่ 14 ตุลาคม 2564 โครงการคนละครึ่ง ระยะที่ 3 มีผู้ใช้สิทธิสะสมจำนวน 25.08 ล้านราย จากผู้ได้รับสิทธิรวม 27.64 ล้านราย โดยมียอดการใช้จ่ายสะสมรวม 94,458.2 ล้านบาท แบ่งเป็นเงินที่ประชาชนจ่ายสะสม 48,005.4 ล้านบาท และรัฐร่วมจ่ายสะสม 46,452.7 ล้านบาท และโครงการยิ่งใช้ยิ่งได้ มีประชาชนผู้ใช้สิทธิจำนวน 81,929 คน จากจำนวนผู้ได้รับสิทธิกว่า 4.7 แสนราย โดยมียอดใช้จ่ายส่วนประชาชนสะสมทั้งหมด 2,603.8 ล้านบาท โดยมีมูลค่าการใช้จ่ายสะสมที่นำมาคำนวณสิทธิ e-Voucher 2,054 ล้านบาท และคิดเป็นมูลค่าสะสม e-Voucher ทั้งสิ้นกว่า 224 ล้านบาท และมูลค่าการใช้จ่ายส่วน e-Voucher สะสมกว่า 130.5 ล้านบาท
สำหรับข้อมูลการใช้จ่ายสะสมผ่านฟู้ดเดลิเวอรี่แพลตฟอร์มล่าสุด (ณ วันที่ 15 ตุลาคม 2564 เวลา 08.00 น.) โครงการคนละครึ่ง ระยะที่ 3 มีการใช้จ่ายสะสมประมาณ 361.9 ล้านบาท แบ่งเป็นเงินที่ประชาชนจ่าย 186.4 ล้านบาท และรัฐร่วมจ่าย 175.5 ล้านบาท สำหรับโครงการยิ่งใช้ยิ่งได้มีการใช้จ่ายสะสมกว่า 285,000 บาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 3 และโครงการยิ่งใช้ยิ่งได้ ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มขณะนี้ มีจำนวนกว่า 60,000 ราย
ประชาชนสามารถใช้จ่ายในโครงการฯ ได้จนถึงวันที่ 31 ธันวาคม 2564 และประชาชนที่สนใจเข้าร่วมโครงการคนละครึ่ง ระยะที่ 3 ยังสามารถลงทะเบียนอย่างต่อเนื่องได้ตั้งแต่เวลา 06.00 – 22.00 น. ของทุกวัน จนกว่าจะครบ 28 ล้านสิทธิ ซึ่งยังมีสิทธิเหลือกว่า 2.6 แสนสิทธิ ผ่านเว็บไซต์ www.คนละครึ่ง.com หรือผ่าน g-Wallet บนแอปพลิเคชัน “เป๋าตัง” สำหรับโครงการยิ่งใช้ยิ่งได้ สามารถลงทะเบียนผ่านเว็บไซต์ www.ยิ่งใช้ยิ่งได้.com หรือผ่าน g-Wallet บนแอปพลิเคชัน “เป๋าตัง” จนกว่าจะครบ 1 ล้านสิทธิ ซึ่งยังมีสิทธิคงเหลือกว่า 5.2 แสนสิทธิ
สำนักงานเศรษฐกิจการคลัง  halfhalf@fpo.go.th , spend2get@fpo.go.th
ธนาคารกรุงไทย จำกัด (มหาชน)  โทร. 02-111-1122 (ตลอด 24 ชั่วโมง)
วันพุธที่ 1 มิถุนายน 2565
เด็กชายวัย 10 ปี อัดอั้น ไม่มีทางออก หลังแม่ติดคุก ต้องอยู่ลำพัง เขียนจดหมายน้อยร้อง”รมว.ยุติธรรม” ช่วยดูโทษถูกต้องหรือไม่ “สมศักดิ์” สั่ง ยุติธรรมจังหวัด-ราชทัณฑ์ ลงตรวจสอบด่วน
เด็กชายวัย 10 ปี อัดอั้น ไม่มีทางออก หลังแม่ติดคุก ต้องอยู่ลำพัง เขียนจดหมายน้อยร้อง”รมว.ยุติธรรม” ช่วยดูโทษถูกต้องหรือไม่ “สมศักดิ์” สั่ง ยุติธรรมจังหวัด-ราชทัณฑ์ ลงตรวจสอบด่วน พบคดีมีคำพิพากษาแล้ว รับโทษ 3 เดือน พ้น 31 ส.ค.นี้
วันที่ 1 มิถุนายน 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตนได้รับจดหมายร้องเรียนจาก ด.ช.เอ นามสมมุติ อายุ 10 ปี เกี่ยวกับมารดาที่ถูกคุมขังอยู่ในเรือนจำ จากคดีเรื่องเงินว่า อาจไม่ได้รับความเป็นธรรม โดยในจดหมายระบุมาว่า แม่ของ ด.ช.เอ ถูกจำคุก เพราะเรื่องเงิน ซึ่งด.ช.เอ มองว่า ไม่ยุติธรรม เนื่องจากแม่ของเขา ได้จ่ายเงินคืนไปแล้วส่วนหนึ่ง แต่ก็ยังถูกฟ้อง จนต้องติดคุก ซึ่งแม่ของ ด.ช.เอ เป็นคนดูแลลูกทั้งสองคนเอง ส่วนพ่อนั้น ไม่ถูกกัน ทำให้ขณะนี้ พี่สาวของ ด.ช.เอ ต้องออกมาเรียน กศน.เพื่อช่วยประหยัดเงิน รวมถึงต้องอยู่กันเพียงลำพัง ไม่มีผู้ใหญ่ดูแล จะมีเพียงเพื่อนของแม่ ที่มาช่วยดูแลบ้าง จึงอยากให้รัฐมนตรีว่าการกระทรวงยุติธรรม ช่วยตรวจสอบว่า การจำคุกแม่ของเขา มีอัตราโทษที่ถูกต้องหรือไม่
นายสมศักดิ์ กล่าวต่อว่า เมื่อตนได้อ่านจดหมาย ที่เป็นลายมือของเด็กชายเอ ก็ทำให้รู้สึกได้ว่า เขาไม่มีที่พึ่งพิง จึงลองเขียนจดหมายมา แต่ก็เป็นสิ่งที่ถูกต้อง เพราะกระทรวงยุติธรรม มีหน้าที่ช่วยเหลือประชาชน ตามภารกิจของกองทุนยุติธรรม ที่ช่วยทั้งปรึกษาคดี มีทนายความให้ รวมถึงช่วยประกันตัว เพื่อต่อสู้คดีความ ดังนั้น เมื่อตนทราบเรื่อง จึงได้ให้คณะทำงาน โทรศัพท์ไปสอบถามเรื่องราวที่เกิดขึ้น พร้อมประสานหน่วยงานที่เกี่ยวข้อง เร่งลงพื้นที่จังหวัดประจวบคีรีขันธ์ เพื่อช่วยเหลือเป็นการเร่งด่วน ซึ่งทราบว่า ว่าที่พันตรี อดิศักดิ์ น้อยสุวรรณ รองผู้ว่าราชการจังหวัดประจวบคีรีขันธ์ รองนายกเทศมนตรีหัวหิน พัฒนาสังคมและความมั่นคงของมนุษย์จังหวัด ยุติธรรมจังหวัด และกรมราชทัณฑ์ ได้ร่วมลงพื้นที่ตรวจสอบ และให้การช่วยเหลือแล้ว
นายสมศักดิ์ กล่าวอีกว่า จากการสอบถามหน่วยงานที่ลงพื้นที่ ได้รายงานมาว่า จุดประสงค์ของด.ช.เอ จะอยู่ร่วมกับแม่ แต่คดีความ ได้มีคำพิพากษาไปแล้ว จึงไม่สามารถดำเนินการได้ ซึ่งแม่ของด.ช.เอ ได้รับโทษ 3 เดือน 15 วัน จะพ้นโทษ วันที่ 31 ส.ค.65 ดังนั้น จากนี้ ผู้บัญชาการเรือนจำ จะอำนวยความสะดวกให้กับด.ช.เอ ได้คุยกับแม่ผ่านวีดีโอคอนเฟอเรนซ์ ตามความเหมาะสม เพื่อช่วยเยียวยา ส่วนการเยี่ยมแบบพบหน้า ก็สามารถทำได้ แต่เป็นความประสงค์ของแม่ ที่ไม่ต้องการให้ลูกมาเห็นภาพในเรือนจำ จึงตกลงเยี่ยมกันแบบออนไลน์
“จากการลงพื้นที่ พบว่า คุณภาพชีวิตของน้องไม่มีปัญหา โดยมีพ่อเป็นชาวต่างประเทศ ส่งเงินให้ใช้คนละ 2,500 บาท ต่อสัปดาห์ และมีเพื่อนแม่ มาช่วยดูแล ส่วนการศึกษา ด.ช.เอ ยังคงเรียนตามปกติ แต่พี่สาว ถูกเพื่อนบูลลี่ที่โรงเรียน จึงสมัครใจเรียน กศน. ซึ่งหน่วยงานที่ลงพื้นที่ พยายามช่วยให้ย้ายโรงเรียน แต่น้องไม่สมัครใจเรียนในระบบ จึงตกลงให้เรียนกศน.ไปก่อน 1 ปี เมื่อแม่ของน้องออกมา ค่อยพูดคุยกันใหม่ แต่ก็ทราบว่า ทางครอบครัวได้วางแผนว่า เมื่อน้องจบ ม.6 ก็จะย้ายไปเรียนต่างประเทศ โดยจากนี้ จะมีทุกหน่วยงานช่วยดูแลอย่างใกล้ชิด จึงไม่น่าเป็นห่วงแล้ว” รมว.ยุติธรรม กล่าว
วันพุธที่ 10 พฤศจิกายน 2564
รมว.กห.อาเซียนประชุมร่วมกันอย่างไม่เป็นทางการ  ( ADMM Retreat ) จับตาการแข่งขันของมหาอำนาจในภูมิภาค กระทบความเป็นหนึ่งเดียวกันและสมดุลอาเซียน
พล.อ.ประยุทธ์ จันทร์โอชา นรม.และ รมว.กห. ได้มอบให้ พล.อ.ประวิตร วงษ์สุวรรณ รอง นรม. เป็นผู้แทน รมว.กห. เข้าร่วมประชุม รมว.กห.อาเซียน อย่างไม่เป็นทางการ ( ADMM Retreat ) ผ่านระบบ VTC ณ ศาลาว่าการกลาโหม โดยมี กห.บรูไน เป็นเจ้าภาพ
ที่ประชุมได้แสดงความยินดีในโอกาสครบรอบ 15 ปีของความร่วมมือ รมว.กห.อาเซียน (ADMM) ต่อจากนั้นได้แลกเปลี่ยนมุมมองด้านความมั่นคงต่อทิศทางของ ADMM ร่วมกัน ในการรับมือกับแนวโน้มความท้าทายในอนาคต ที่เกิดจากการเปลี่ยนแปลงทางภูมิยุทธศาสตร์ โดยเฉพาะการแข่งขันของประเทศมหาอำนาจ การรวมกลุ่มความร่วมมือใหม่ในภูมิภาค อินโด - แปซิฟิก ที่กระทบต่อสมดุลอาเซียน ตลอดจน ความท้าทายด้านความมั่นคงทางไซเบอร์ การเปลี่ยนแปลงสภาพภูมิอากาศ และภาวะฉุกเฉินด้านสาธารณสุข เป็นต้น ซึ่งจำเป็นต้องกำหนดความร่วมมือและแนวทางให้ชัดเจนในการดำรงความเป็นหนึ่งเดียวกัน แสวงโอกาสและกระชับความร่วมมือกันมากขึ้น โดยยึดมั่นความเป็นแกนกลางอาเซียน ตลอดจนใช้ทรัพยากรทางทหารร่วมกันให้เกิดประโยชน์สูงสุด
พล.อ.ประวิตร’ ได้ใช้โอกาสนี้ กล่าวถึง ความตระหนักต่อภัยคุกคามรูปแบบใหม่ ที่ส่งผลกระทบในทุกมิติ จำเป็นต้องปรับกระบวนทัศน์การใช้ชีวิต เพื่อสร้างความสมดุล ฟื้นฟูและพัฒนาอาเซียนให้เป็นไปอย่างยั่งยืน ภายใต้บริบทของ “ความปกติถัดไป” ( Next Normal ) โดยย้ำ สนับสนุนให้อาเซียนแสดงความเป็นหนึ่งเดียวกันและสร้างบทบาทนำที่สร้างสรรค์ในกลไกของภูมิภาคให้เข้มแข็งมากยิ่งขึ้น พร้อมให้ข้อเสนอแนะต่อร่างกรอบยุทธศาสตร์ ADMM สำหรับเตรียมความพร้อมสู่อนาคต ในการใช้ทรัพยากรร่วมกันอย่างคุ้มค่า การส่งเสริมความร่วมมือระหว่างสาขาและเสาความร่วมมืออาเซียนอย่างมีประสิทธิภาพ และการส่งเสริมความร่วมมือด้านอุตสาหกรรมป้องกันประเทศ
ต่อจากนั้น ได้ร่วมประชุม รมว.กห.อาเซียน กับ รมว.กห.เกาหลีใต้ ในประเด็นความร่วมมือกันรับมือกับภัยคุกคามรูปแบบใหม่ การพัฒนาความร่วมมือด้านความมั่นคงไซเบอร์ และการส่งเสริมความร่วมมือในการรักษาสันติภาพ และตามด้วยการประชุม รมว.กห.อาเซียน กับ รมว.กห.ออสเตรเลีย ถึงทิศทางความร่วมมือระหว่างกัน โดยเฉพาะความร่วมมือด้านสตรี สันติภาพและความมั่นคง เพื่อส่งเสริมการปฏิสัมพันธ์และความร่วมมือด้านความมั่นคงระหว่างกัน โดยมี พล.อ.ชัยชาญ ช้างมงคล รมช.กห.เป็นผู้แทนฝ่ายไทย และภายหลังการประชุม กห.บรูไน ได้ส่งมอบการเป็นประธาน ADMM และ ADMM-Plus ในปี 65 ให้กับ กห.กัมพูชาต่อไป
วันอังคารที่ 19 กรกฎาคม 2565
โฆษกรัฐบาลเผย นายกฯ ยินดีหน่วยงานการท่องเที่ยวบูรณาการความร่วมมือ เดินหน้าตามแผนปีส่งเสริมการท่องเที่ยวไทย 2565-2566 ยืนยัน รัฐบาลเดินหน้าพร้อมรับนักท่องเที่ยว
โฆษกรัฐบาลเผย นายกฯ ยินดีหน่วยงานการท่องเที่ยวบูรณาการความร่วมมือ เดินหน้าตามแผนปีส่งเสริมการท่องเที่ยวไทย 2565-2566 ยืนยัน รัฐบาลเดินหน้าพร้อมรับนักท่องเที่ยว ช่วยเหลือดูแลผู้ประกอบการ และพร้อมสนับสนุนภาคการท่องเที่ยวอย่างยั่งยืน
วันที่ 19 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ และแนวโน้มด้านการท่องเที่ยว ยินดีที่หน่วยงานด้านการท่องเที่ยวมีการบูรณาการ เดินหน้านโยบายการส่งเสริมการท่องเที่ยว สอดรับกับ “ปีส่งเสริมท่องเที่ยวไทย 2565-2566” เชื่อมั่นด้วยศักยภาพไทยยังเป็นที่สนใจของนักท่องเที่ยว และนักธุรกิจอุตสาหกรรมด้านการท่องเที่ยว
โฆษกประจำสำนักนายกรัฐมนตรี กล่าวเพิ่มเติมว่า ตอนนี้กระแสการท่องเที่ยวที่ให้นักเดินทางใช้ชีวิตและทำงานได้ทุกที่ง่ายยิ่งขึ้นกำลังได้รับความน่าสนใจเป็นอย่างมาก (Digital Nomad) ซึ่ง ประเทศไทยเป็นจุดหมายปลายทางสำคัญของกลุ่มนี้ หลังกรุงเทพฯ ครองอันดับ 2 เมืองดีที่สุดในโลกที่เหมาะสำหรับการทำงาน–ท่องเที่ยวไปพร้อม ๆ กัน ซึ่ง Airbnb ได้ประกาศความร่วมมือกับ 20 จุดหมายปลายทางทั่วโลก รวมถึงประเทศไทย ภายใต้โครงการ Live and Work Anywhere เพื่อช่วยส่งเสริมจุดหมายปลายทางที่เหมาะสำหรับคนทำงานทางไกลในระดับโลก ด้วยศักยภาพ และความพร้อมที่รัฐบาลพัฒนาโครงสร้างพื้นฐานเพื่ออำนวยความสะดวกให้กับนักท่องเที่ยวอย่างต่อเนื่อง โดยจุดหมายปลายทางประกอบด้วย จุดหมายปลายทางในระดับประเทศ ไปจนถึงเมืองรองที่มีเอกลักษณ์ เอื้อแก่ผู้ต้องการอาศัยและทำงานในภูมิภาคอื่น
Airbnb ได้ร่วมงานกับรัฐบาลไทย โดย ททท. มาอย่างต่อเนื่อง นอกจากโครงการ Live and Work Anywhere จะริเริ่มโครงการเพื่อประโยชน์ร่วมกัน อาทิ การสร้างศูนย์ข้อมูลออนไลน์ เกี่ยวกับประเทศไทย แสดงที่พักระยะยาวชั้นนำในแต่ละท้องถิ่น ข้อมูลสำคัญเกี่ยวกับข้อกำหนดในการเดินทางเข้าประเทศ และข้อมูลวีซ่าเพื่อดึงดูดกลุ่มคนที่ทำงานทางไกล ทั้งนี้ คาดว่าจะเปิดตัวศูนย์ข้อมูลออนไลน์ได้ภายในปีนี้
นายธนกรฯ กล่าวว่า “นายกฯ ให้ความสำคัญ สั่งการหน่วยงานที่เกี่ยวข้องให้ผลักดันสนับสนุนการท่องเที่ยวในหลายรูปแบบ โดยมีนโยบายส่งเสริมการท่องเที่ยวเมืองรองในพื้นที่ 55 จังหวัดทั่วประเทศ ที่มุ่งกระตุ้นให้เกิดการท่องเที่ยวในเมืองรอง เพื่อให้ชุมชนได้มีส่วนร่วม ส่งเสริมการพัฒนาเศรษฐกิจ สังคม และกระจายรายได้จากการมาเยือนของนักท่องเที่ยวสร้างการเติบโตอย่างยั่งยืน เพื่อให้ความเข้มแข็งเกิดขึ้นตั้งแต่ระดับฐานรากของเศรษฐกิจ พร้อมกันนี้ ยืนยันไทยพร้อมรับนักท่องเที่ยว โดยนายกฯ ได้สั่งการให้ทุกหน่วยงานเร่งสร้างความเข้มแข็ง เตรียมความพร้อมในทุกด้าน เพื่อรองรับนักท่องเที่ยว ตลอดจนให้หน่วยงานด้านการท่องเที่ยวสนับสนุนภาคอุตสาหกรรมท่องเที่ยว ให้ทุกส่วน ผู้ประกอบการรายใหญ่ รายย่อย ประชาชนพร้อมเดินหน้าไปด้วยกัน ไม่ทิ้งใครไว้ข้างหลัง”
วันศุกร์ที่ 11 มีนาคม 2565
‘พล.ต.อ.อดุลย์’ปธ.กมธ.แรงงาน เยี่ยมศูนย์อีอีซี ติดตามการขับเคลื่อนยกระดับฝีมือชั้นสูง รองรับความต้องการแรงงานในอุตสาหกรรมเป้าหมาย
...
เมื่อวันที่ 11 มีนาคม 2565 พล.ต.อ.อดุลย์ แสงสิงแก้ว ประธานคณะกรรมาธิการการแรงงาน วุฒิสภา ลงพื้นที่จังหวัดชลบุรีเพื่อประชุมหารือและรับฟังการบรรยายสรุปในประเด็นการติดตามผลการดำเนินงานของศูนย์บริหารแรงงานเขตพัฒนาพิเศษภาคตะวันออก (EEC labor Administration Centre) รวมทั้งปัญหา อุปสรรค และแนวทางการแก้ไขปัญหาในการดำเนินงานที่ผ่านมา พร้อมทั้งพบปะพูดคุยกับเจ้าหน้าที่ประจำศูนย์ฯ และประชาชนที่มาใช้บริการในศูนย์ฯ โดยมีนายวรรณรัตน์ ศรีสุขใส รองปลัดกระทรวงแรงงาน ผู้บริหารกระทรวงแรงงานและหัวหน้าส่วนราชการสังกัดกระทรวงแรงงานจังหวัดชลบุรี ร่วมให้การต้อนรับ ณ ศูนย์บริหารแรงงานเขตพัฒนาพิเศษภาคตะวันออก ภายในสถาบันพัฒนาฝีมือแรงงาน 3 จังหวัดชลบุรี จากนั้น พล.ต.อ.อดุลย์ และคณะ ยังได้ร่วมประชุมหารือและรับฟังการบรรยายสรุปประเด็นการบริหารจัดการและการจัดทำฐานข้อมูลแรงงาน (Big Data) ความต้องการของตลาดแรงงานกับการผลิตแรงงาน และแนวทางการพัฒนาทักษะบุคลากรตามแนวทางอีอีซีโมเดล เพื่อป้อนเข้าสู่ภาคอุตสาหกรรมไทยให้ตรงกับความต้องการแรงงานในกลุ่มอุตสาหกรรมเป้าหมายที่มีความต้องการอย่างต่อเนื่อง รวมทั้งปัญหา อุปสรรค และแนวทางการแก้ไขปัญหาในการดำเนินงานที่ผ่านมา และประเด็นแนวทางการพัฒนากำลังคนด้านออโตเมชั่นและหุ่นยนต์เสริมสร้างทักษะเพื่อยกระดับเทคโนโลยีการผลิตในประเทศไทยก้าวสู่ Industry 4.0 (Automation Park) เพื่อพัฒนาทักษะของบุคลากรป้อนเข้าสู่ภาคอุตสาหกรรมไทย ณ มหาวิทยาลัยบูรพา จังหวัดชลบุรี โอกาสนี้ ได้เยี่ยมชมการดำเนินงานของศูนย์ดังกล่าวและพบปะพูดคุยกับเจ้าหน้าที่และนักศึกษาที่เข้ารับการฝึกในศูนย์ดังกล่าวด้วย
พล.ต.อ.อดุลย์ กล่าวต่อว่า การลงพื้นที่ของคณะกรรมาธิการการแรงงาน วุฒิสภา ในครั้งนี้ได้มีข้อเสนอแนะไปยังหน่วยงานที่เกี่ยวข้องในประเด็นต่าง ๆ โดยเฉพาะการให้ศูนย์บริหารแรงงานเขตพัฒนาพิเศษภาคตะวันออกเป็นศูนย์กลางในการเชื่อมโยงและบูรณาการฐานข้อมูลด้านแรงงาน การจัดสรรงบประมาณให้เพียงพอ การพิจารณากฎหมายที่เกี่ยวข้องเพื่อกระจายอำนาจให้องค์กรปกครองส่วนท้องถิ่นดำเนินการได้ ขณะที่หน่วยงานรัฐเองจะต้องบูรณาการและเร่งรัดการพัฒนาทรัพยากรมนุษย์ชั้นสูง ขยายความร่วมมือสร้างเครือข่ายการพัฒนาบุคลากรรองรับความต้องการในอุตสาหกรรมเป้าหมายให้ครอบคลุม รวมทั้งเพิ่มทักษะทักษะด้าน Soft Skill มากกว่า Hard Skill และเก็บรวบรวมข้อมูลผู้ประสบความสำเร็จจากการไปทำงานในต่างประเทศเพื่อนำไปทำงานในอีอีซีในการแก้ไขปัญหาการขาดแคลนแรงงานฝีมือระดับสูงได้อีกด้วย
วันพฤหัสบดีที่ 25 สิงหาคม 2565
บันทึกข้อตกลงความร่วมมือทางวิชาการ ระหว่างสำนักงานปลัดกระทรวงกลาโหมกับสำนักงานศาลปกครอง
พลเอก ประชาพัฒน์ วัจนะรัตน์ เจ้ากรมพระธรรมนูญ เป็นผู้แทนปลัดกระทรวงกลาโหม ในการลงนามบันทึกข้อตกลงความร่วมมือทางวิชาการ ระหว่างสำนักงานปลัดกระทรวงกลาโหมกับสำนักงานศาลปกครอง ร่วมกับ นาง สมฤดี ธัญญสิริ เลขาธิการสำนักศาลปกครอง
ณ ห้องประชุมกรมพระธรรมนูญ ชั้น 4 เพื่อการประสานความร่วมมือระหว่างกัน ภายใต้กรอบภารกิจให้เกิดความสอดคล้องเชื่อมโยงส่งเสริมและสนับสนุนในการปฏิบัติภารกิจหน้าที่ของทั้งสองฝ่ายให้เป็นไปอย่างมีประสิทธิภาพและบรรลุผลดีต่อประเทศและประชาชน
ทั้งนี้ สำนักงานปลัดกระทรวงกลาโหมโดยกรมพระธรรมนูญมีภารกิจรับผิดชอบงานเกี่ยวกับงานด้านศาลทหาร อัยการทหาร ทนายทหาร นายทหารพระธรรมนูญ รวมถึงงานด้านการตรวจและร่างกฎหมายด้านนิติบัญญัติ และฝึกอบรมให้ความรู้กฎหมายแก่นายทหารเหล่าพระธรรมนูญและบุคลากรในสังกัดกระทรวงกลาโหม ในขณะเดียวกันสำนักงานศาลปกครองมีภารกิจรับผิดชอบการปฏิบัติงานสนับสนุนศาลปกครอง รวมถึงภารกิจด้านวิชาการด้านคดีแก่ศาลปกครองและวิเคราะห์เหตุแห่งการฟ้องคดีปกครองเพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้องเพื่อพัฒนาหลักกฎหมายมหาชน การบริหารราชการแผ่นดิน และบุคลากรด้านกฎหมายมหาชน
โดยทั้งสองฝ่ายจึงแสดงเจตนารมณ์ร่วมกันเพื่อให้บรรลุวัตถุประสงค์และภารกิจหน้าที่ของทั้งสองหน่วยงานด้วยการส่งเสริมและพัฒนาความร่วมมือ ได้แก่ การเสริมสร้างธรรมาภิบาลในสังคม การพัฒนาบุคลากร และการจัดการทรัพยากรสารสนเทศ เพื่อจะได้นำไปเป็นแนวทางในการพัฒนาความร่วมมือด้านอื่นที่ทั้งสองฝ่ายเห็นว่าเป็นประโยชน์ต่อการปฏิบัติงาน ภายใต้กรอบอำนาจหน้าที่มีความสอดคล้องเชื่อมโยงกันและสนองตอบภารกิจของสองหน่วยงานต่อไป
วันจันทร์ที่ 28 มีนาคม 2565
นายกรัฐมนตรีร่วมยินดี “โปรจีน” อาฒยา ฐิติกุล นักกอล์ฟวัย 19 ปี คว้าแชมป์รายการแอลพีจีเอทัวร์ พร้อมขอบคุณนักกีฬาทุกคนที่สร้างชื่อเสียงให้ประเทศไทย
นายกรัฐมนตรีร่วมยินดี “โปรจีน” อาฒยา ฐิติกุล นักกอล์ฟวัย 19 ปี คว้าแชมป์รายการแอลพีจีเอทัวร์ พร้อมขอบคุณนักกีฬาทุกคนที่สร้างชื่อเสียงให้ประเทศไทย
วันที่ 28 มี.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ร่วมแสดงความยินดีกับ “โปรจีน” อาฒยา ฐิติกุล นักกอล์ฟหญิงวัย 19 ปี ที่คว้าแชมป์รายการแอลพีจีเอทัวร์ เจทีบีซี คลาสสิก ที่รัฐแคลิฟอร์เนีย ประเทศสหรัฐอเมริกา เป็นนักกอล์ฟหญิงชาวไทย คนที่ 6 ที่ครองแชมป์แอลพีจีเอ รายการแข่งขันกอล์ฟเมเจอร์ระดับโลก และเป็นแชมป์รายการนี้ที่อายุน้อยที่สุดในรอบ 6 ปี
นายกรัฐมนตรีชื่นชมพร้อมขอบคุณในความทุ่มเทของนักกีฬาทุกคนที่เข้าร่วมการแข่งขัน ทั้งที่ได้รับและไม่ได้รับรางวัล ผู้ฝึกสอน ผู้สนับสนุนนักกีฬา เนื่องจากการเข้าร่วมแข่งขันรายการระดับโลกเป็นการแสดงให้เห็นถึงศักยภาพของคนไทยให้เป็นที่ยอมรับ และเป็นแบบอย่างและแรงบันดาลใจให้เยาวชนในการพัฒนาศักยภาพตนเอง
“นายกรัฐมนตรีขอบคุณทั้งนักกีฬาและผู้เกี่ยวข้องทุกๆคน ที่ได้มีส่วนทำให้ในช่วงหลายปีที่ผ่านมานักกีฬาไทยได้คว้าแชมป์ระดับโลกในหลายชนิดกีฬา หรือแม้ไม่ได้แชมป์แต่ก็มีฝีมือการเล่นอยู่ในอันดับต้น ๆ ไม่ว่าจะเป็นกอล์ฟ แบดมินตัน มวยสากล เทควันโด วอลเลย์บอล ฟุตบอล ซึ่งนอกจากจะสร้างชื่อเสียงให้ประเทศแล้วยังสร้างแรงกระตุ้นให้เยาวชนไทยสนใจการเล่นกีฬาที่สามารถเป็นอาชีพแล้วยังเป็นการสร้างค่านิยมการออกกำลังกาย การมีสุขภาพที่ดีซึ่งเป็นพื้นฐานความมั่นคงของประเทศ” น.ส.ไตรศุลี กล่าว
...............................
วันศุกร์ที่ 3 ธันวาคม 2564
ดีอีเอส ร่วมการประชุม APT สมัยที่ ๔๕ ผลักดันการพัฒนาศักยภาพด้านโทรคมนาคมและเทคโนโลยีสารสนเทศในภูมิภาคเอเชียและแปซิฟิก
ดีอีเอส ร่วมการประชุม APT สมัยที่ ๔๕ ผลักดันการพัฒนาศักยภาพด้านโทรคมนาคมและเทคโนโลยีสารสนเทศในภูมิภาคเอเชียและแปซิฟิก
เมื่อวันที่๓ ธันวาคม๒๕๖๔นางสาวชมภารีชมภูรัตน์ผู้ช่วยปลัดกระทรวงดิจิทัลเพื่อเศรษฐกิจและสังคมได้เข้าร่วมการประชุมคณะกรรมการจัดการสมัยที่๔๕ขององค์การโทรคมนาคมแห่งเอเชียและแปซิฟิก(APT)ในฐานะหัวหน้าคณะผู้แทนไทยซึ่งจัดขึ้นระหว่างวันที่๓๐พฤศจิกายน–๓ธันวาคม๒๕๖๔ในรูปแบบการประชุมทางไกลโดยวันที่๓ธันวาคม๒๕๖๔เป็นวันสุดท้ายของการประชุมฯเพื่อรับรองรายงานการประชุมฯรวมทั้งแผนงาน/โครงการของAPTและงบประมาณสำหรับการดำเนินโครงการของAPT สำหรับปีค.ศ.๒๐๒๒
สำหรับการประชุมคณะกรรมการจัดการสมัยที่๔๕ขององค์การโทรคมนาคมแห่งเอเชียและแปซิฟิก(APT)มีผู้เข้าร่วม๒๒๔คนจากประเทศสมาชิก๓๑ประเทศรวมถึงสมาชิกสมทบสมาชิกในเครือและองค์การระหว่างประเทศอื่นๆซึ่งไทยในฐานะประเทศสมาชิกที่ร่วมก่อตั้งAPTจะให้ความร่วมมือและสนับสนุนAPTในการผลักดันให้เกิดการพัฒนาศักยภาพด้านโทรคมนาคมและเทคโนโลยีสารสนเทศในภูมิภาคเอเชียและแปซิฟิก
*************
วันศุกร์ที่ 30 กรกฎาคม 2564
เงินเยียวยาถึงมือผู้ประกันตน 4 สิงหาคม นี้  ธนาคารพร้อมรับโอนเข้าบัญชีผ่านระบบพร้อมเพย์แบบไร้ปัญหา
สมาคมธนาคารไทยประสานธนาคารสมาชิก พร้อมรับโอนเงินเยียวยาประกันสังคมผ่านระบบพร้อมเพย์ ให้ผู้ประกันตน ม.33 ที่ได้รับสิทธิรับเงินช่วยเหลือจากคำสั่งล็อคดาวน์พื้นที่สีแดงเข้ม รวม 13 จังหวัด 9 ประเภทกิจการกว่า 2.87 ล้านราย
สมาคมธนาคารไทยประสานธนาคารสมาชิก พร้อมรับโอนเงินเยียวยาประกันสังคมผ่านระบบพร้อมเพย์ ให้ผู้ประกันตน ม.33 ที่ได้รับสิทธิรับเงินช่วยเหลือจากคำสั่งล็อคดาวน์พื้นที่สีแดงเข้ม รวม 13 จังหวัด 9 ประเภทกิจการกว่า 2.87 ล้านราย แนะผู้ได้สิทธิ รีบสมัครพร้อมเพย์ด้วยบัตรประชาชนก่อนวันที่ 4 สิงหาคม นี้
สมาคมธนาคารไทยได้มีการประสานธนาคารสมาชิก เพื่อเตรียมพร้อมดำเนินการรับโอนเงินเยียวยาประกันสังคมเข้าบัญชีธนาคารผ่านระบบพร้อมเพย์ เพื่อบรรเทาความเดือดร้อนให้นายจ้างและผู้ประกันตน ม.33 ที่ได้รับผลกระทบจากการถูกปิดกิจการตามประกาศคำสั่งของ ศบค.
• โดยสำนักงานประกันสังคม (สปส.) จะทำการโอนให้ผู้ประกันตนตาม ม.33 ที่ได้รับสิทธิในวันที่ 4-6 สิงหาคม 2564 เฉพาะ 10 จังหวัด จำนวนผู้ประกันตนกว่า 2.87 ล้านราย ได้แก่ กรุงเทพมหานคร นนทบุรี ปทุมธานี นครปฐม สมุทรสาคร สมุทรปราการ นราธิวาส ปัตตานี ยะลา สงขลา
• สำหรับ 3 จังหวัดที่เหลือ ได้แก่ ฉะเชิงเทรา ชลบุรี และ พระนครศรีอยุธยา จะแจ้งการโอนเงินให้ทราบอีกครั้งในภายหลัง
ทั้งนี้ นายจ้างและผู้ประกันตน ม.33 ที่จะได้รับเงินช่วยเหลือนี้ ต้องเป็นผู้ได้สิทธิตามคุณสมบัติและเงื่อนไข โดย สปส.จะเปิดให้ตรวจสอบสิทธิบนเว็บไซต์ของ สปส. โดยผู้ประกันตนที่มีบัญชีธนาคารที่ผูกพร้อมเพย์กับบัตรประชาชนจะได้รับการโอนเงินเข้าบัญชีโดยอัตโนมัติ ไม่จำเป็นต้องติดต่อธนาคารเพื่อเปิดบัญชีใหม่ หรือลงทะเบียนพร้อมเพย์ด้วยบัตรประชาชนใหม่
สำหรับผู้ประกันตนที่ได้สิทธิและมีบัญชีธนาคาร แต่ยังไม่ได้ผูกพร้อมเพย์กับหมายเลขบัตรประชาชน หรือ เดิมผูกด้วยเบอร์โทรศัพท์มือถือ สามารถดำเนินการผูกบัญชีหรือเปลี่ยนพร้อมเพย์จากโทรศัพท์มือถือมาเป็นผูกกับหมายเลขบัตรประชาชนด้วยตนเอง ผ่านช่องทางอิเล็กทรอนิกส์ของธนาคารที่มีบัญชีอยู่ เช่น Mobile Application, Internet Banking และเครื่อง ATM ตามช่องทางที่แต่ละธนาคารให้บริการ โดยไม่จำเป็นต้องเดินทางไปที่สาขาธนาคาร เพื่อความสะดวกและลดความเสี่ยงจากการระบาดของโควิด-19
ส่วนผู้ประกันตนที่ได้รับสิทธิและยังไม่เคยมีบัญชีเงินฝาก สามารถใช้บริการเปิดบัญชีผ่านช่องทางออนไลน์ จากนั้นค่อยลงทะเบียนผูกพร้อมเพย์ด้วยหมายเลขบัตรประชาชน ผ่านช่องทางออนไลน์ต่างๆ เพื่อขอรับสิทธิตามมาตรการเยียวยาดังกล่าว หากมีข้อสงสัยเรื่องการผูกบัญชีพร้อมเพย์กับหมายเลขบัตรประชาชน หรือช่องทาง ที่สามารถทำได้ สามารถศึกษาข้อมูลผ่านเว็บไซต์ หรือ ติดต่อสอบถามผ่านคอลเซ็นเตอร์ของธนาคารที่ใช้บริการอยู่
ทั้งนี้ ผู้ประกันตน ม.33 สามารถตรวจสอบสิทธิโครงการเยียวยาได้ที่ https://www.sso.go.th หรือโทรศัพท์สายด่วนประกันสังคม 1506 ได้ตลอด 24 ชั่วโมง
อนึ่ง หากผู้ประกันตนมีความจำเป็นต้องไปทำธุรกรรมที่สาขาของธนาคาร ทางสมาคมธนาคารไทย ขอความร่วมมือผู้ติดต่อใช้บริการ ณ สาขาธนาคาร ในการปฏิบัติตนตามมาตรฐานดูแลความปลอดภัยที่ธนาคารแต่ละแห่งได้กำหนดไว้ เพื่อร่วมกันป้องกันการแพร่ระบาดของโรคโควิด-19 ได้อย่างมีประสิทธิภาพ
วันพฤหัสบดีที่ 23 กันยายน 2564
ดีเดย์วันนี้! ทุกค่ายมือถือต้องบล็อก SMS หลอกลวง – พนันออนไลน์
....
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) แก้ปัญหาการส่ง SMS หลอกลวง เพื่อป้องกันไม่ให้ประชาชนตกเป็นเหยื่อ โดยให้ผู้ให้บริการทุกค่ายมือถือ ต้องทำการบล็อก SMS ที่มีเนื้อหาหลอกลวง ลามกอนาจาร สินเชื่อออนไลน์ และเกี่ยวข้องกับเว็บพนันออนไลน์ทันที
.
เริ่มดำเนินการตั้งแต่วันที่ 23 ก.ย. 64 เป็นต้นไป และให้แต่ละค่ายแชร์ข้อมูลระหว่างกัน และกำหนดเป็น Blacklist เพื่อบล็อก SMS จากผู้ส่งรายเดียวกันด้วย
.
ขณะเดียวกัน กสทช. จะนำข้อมูลตัวอ่าง SMS หลอกลวง เผยแพร่บนเว็บไซต์www.nbtc.go.thเพื่อให้ประชาชนสามารถตรวจสอบชื่อผู้ส่ง SMS ข้อความที่น่าสงสัย เพื่อป้องกันไม่ให้ถูกหลอกลวงจนสูญเสียทรัพย์สินได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 20 กรกฎาคม 2564
ในหลวงพระราชทาน อาหารและเจลแอลกอฮอล์ แก่บุคลากรทางการแพทย์ รพ.บุษราคัม
พระบาทสมเด็จพระเจ้าอยู่หัว ทรงห่วงใยและทรงให้ความสำคัญต่อการปฏิบัติหน้าที่ของบุคลากรทางการแพทย์ ทรงพระกรุณาโปรดเกล้าฯ ให้ผู้แทนพระองค์ อัญเชิญอาหารพระราชทานซึ่งทรงปรุงด้วยพระองค์เอง และเจลแอลกอฮอล์
พระบาทสมเด็จพระเจ้าอยู่หัว ทรงห่วงใยและทรงให้ความสำคัญต่อการปฏิบัติหน้าที่ของบุคลากรทางการแพทย์ ทรงพระกรุณาโปรดเกล้าฯ ให้ผู้แทนพระองค์ อัญเชิญอาหารพระราชทานซึ่งทรงปรุงด้วยพระองค์เอง และเจลแอลกอฮอล์ มอบให้แก่บุคลากรทางการแพทย์โรงพยาบาลบุษราคัม กระทรวงสาธารณสุข เพื่อเป็นขวัญและกำลังใจในการดูแลผู้ป่วยโควิด 19
วันนี้ (20 กรกฎาคม 2564) ที่โรงพยาบาลบุษราคัม อาคารชาเลนเจอร์ เมืองทองธานีจ.นนทบุรี พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้พลอากาศเอก สุบิน ชิวปรีชา กรมวังผู้ใหญ่ในพระองค์ 904 เป็นผู้อัญเชิญอาหารพระราชทานเน้นสมุนไพรเพื่อสุขภาพ ได้แก่ เมนูกูลาซหมูกระชายขาวซึ่งทรงปรุงด้วยพระองค์เอง เจลแอลกอฮอล์พระราชทาน เพื่อเป็นขวัญและกำลังใจแก่บุคลากรทางการแพทย์ ที่เสียสละกำลังกายและอุทิศตนในการปฏิบัติหน้าที่ดูแลรักษาผู้ป่วยในช่วงสถานการณ์การแพร่ระบาดของโรคติดต่อโควิด 19 ณ โรงพยาบาลสนามบุษราคัม โดยมีนายแพทย์ธงชัย กีรติหัตถยากร รองปลัดกระทรวงสาธารณสุขพร้อมด้วยผู้บริหารกระทรวงสาธารณสุข และบุคลากรโรงพยาบาลบุษราคัมเข้าร่วมพิธี
ในการนี้ ผู้แทนพระองค์ได้อัญเชิญกระแสพระราชดำรัสแก่ผู้เข้าร่วมพิธี ความว่า พระบาทสมเด็จพระเจ้าอยู่หัว ทรงติดตามสถานการณ์การแพร่ระบาดของโรคโควิด 19 อย่างใกล้ชิด ทรงห่วงใยประชาชน ผู้ติดเชื้อ ผู้ป่วย ทรงห่วงใยและให้ความสำคัญต่อการปฏิบัติหน้าที่ของบุคลากรทางการแพทย์ ที่เสียสละกำลังกาย และอุทิศตนในการปฏิบัติหน้าที่ดูแลรักษาผู้ป่วยในช่วงสถานการณ์การแพร่ระบาดของโรคติดต่อโควิด 19
จากนั้นนายแพทย์ธงชัย กีรติหัตถยากร รองปลัดกระทรวงสาธารณสุขได้ถวายความเคารพและเข้ารับของพระราชทาน พร้อมกล่าวสำนึกในพระมหากรุณาธิคุณว่า กระทรวงสาธารณสุขและบุคลากรทางการแพทย์ทุกคน รู้สึกซาบซึ้งและสำนึกในพระมหากรุณาธิคุณอย่างหาที่สุดมิได้ ที่ได้พระราชทานอาหารและสิ่งของพระราชทานมาโดยตลอด ทำให้เกิดขวัญกำลังใจในการปฏิบัติงานต่อสู้กับโรคโควิดและดูแลประชาชนต่อไป ขอให้พระองค์ทรงพระเจริญยิ่งยืนนาน
สำหรับโรงพยาบาลบุษราคัมได้เปิดรับผู้ป่วยตั้งแต่วันที่ 14 พฤษภาคม จนถึง 19 กรกฎาคม 2564 รวม 10,084 ราย รักษาหายกลับบ้านรวม 6,671 ราย ส่งรักษาต่อ 248 ราย อยู่ระหว่างการรักษา 3,074 ราย ทั้งนี้ โรงพยาบาลบุษราคัมได้ประเมินสถานการณ์โควิด 19 และปรับแผนการรับผู้ป่วยจาก กทม. และปริมณฑล ให้สอดคล้องกับจำนวนเตียง พร้อมเสริมบุคลากรทางการแพทย์และเจ้าหน้าที่หมุนเวียนสลับการทำงาน เพื่อให้ผู้ป่วยได้รับการรักษาอย่างเหมาะสมและมีคุณภาพ
********************************** 20 กรกฎาคม 2564
*********************************